พิษ300บาท
นโยบายค่าแรงวันละ 300 บาท ของรัฐบาล ยิ่งลักษณ์ ชินวัตร ถือว่าได้สร้างกำลังซื้อให้เกิดขึ้นอย่างมากขณะเดียวกันก็เกิดผลข้างเคียงที่รัฐบาลต้องเข้าไปแก้ปัญหาไม่น้อย
5 มี.ค. 2556

นโยบายค่าแรงวันละ 300 บาท ของรัฐบาล ยิ่งลักษณ์ ชินวัตร ถือว่าได้สร้างกำลังซื้อให้เกิดขึ้นอย่างมากขณะเดียวกันก็เกิดผลข้างเคียงที่รัฐบาลต้องเข้าไปแก้ปัญหาไม่น้อย
เพราะเมื่อมีการปรับขึ้นค่าจ้าง 300 บาทรอบแรก ส่งผลให้มีอัตราการว่างงานขยับขึ้นเล็กน้อยจาก 0.6% เป็น 0.8% 
นายจ้างชะลอการรับคนงานใหม่ ผู้ได้รับผลกระทบคือแรงงานใหม่ไม่มีประสบการณ์และแรงงานระดับล่าง ความรู้น้อย 
ขณะเดียวกัน แม้จะมีแรงงานกลุ่มใหญ่ที่ได้ค่าจ้างวันละ 300 บาททั่วประเทศ แต่ในทางกลับกันผลทางลบคือในระหว่างการปรับตัวยังมีลูกจ้างจำนวนมากเกือบ 5 ล้านคน ที่ยังได้ค่าจ้างต่ำกว่า 300 บาท 
โดยเฉพาะในกลุ่มลูกจ้างเอกชน ซึ่งไม่มีศักยภาพเพียงพอจะจ่ายได้ และเป็นความสมัครใจร่วมกันของลูกจ้างกับนายจ้าง ซึ่งเป็นการร่วมทุกข์ร่วมสุขเพื่อให้กิจการอยู่รอดได้
ที่ชัดเจนอีกอย่างหนึ่งในตอนนี้คือ ผู้ประกอบกิจการขนาดเล็กที่มีลูกจ้าง 19 คน ต้องอยู่ในภาวะสูญเสียคนงานให้กับสถานประกอบการที่ใหญ่กว่าและสามารถจ่ายค่าจ้างที่สูงกว่า
ส่งผลให้คนงานในกลุ่มกิจการขนาดเล็กที่มีอยู่ประมาณ 5.8 ล้านคน เหลือเพียง 5.5 ล้านคน หายไปเกือบ 3 แสนคน ยิ่งทำให้ขาดแคลนแรงงานกลุ่มนี้ตึงตัวมากขึ้น 
นี่คือโจทย์ที่รัฐบาลต้องรีบแก้ไข